በባህር ዳር እየተካሄደ ያለው የብአዴን የአመራር ኮንፍረንስ እንደቀጠለ ነው
በባህር ዳር ከተማ እየተካሄደ ያለው የብሄረ አማራ ዴሞክራሲያዊ ንቅናቄ /ብአዴን/ የአመራር ኮንፍረስ እንደቀጠለ ነው።ኮንፍረንሱ የህዝቡን የልማትና እና የመልካም አስተዳደር ፍላጎት የሚያረካ ተግባር ለመፈፀም የድርጅቱን የአመራር ዝግጁነት በሚያሳድግ አግባብ እንደቀጠለ መሆኑ ተገልጿል።የኮንፍረንሱን ሂደት አስመልክቶ የብአዴን የገጠር ፖለቲካ አደረጃጀት ሃላፊ አቶ ጌታቸው ጀምበር በሰጡት መግለጫ፥ ኮንፍረንሱ የአስተሳሰብ አንድነት በመገንባትና ለመፍትሄ ተግባራትም ዝግጁ በሚያደርግ አግባብ እየተካሄደ መሆኑን ገልጸዋል፡፡በእስካሁኑ የኮንፍረንሱ ሂደት ላይ የተለያዩ ጭብጦች ተነስተዋል ያሉት አቶ ጌታቸው፥ ከእነዚህም ውስጥ የአስተሳሰብ ግንባታ ጉዳይ እና ዴሞክራሲ ተጠቃሾች ናቸው፡፡በተጨማሪም ሙስናና ብልሹ አሰራርን ማስወገድ፣ የፌደራል ስርዓቱን ማጠናከር፣ አንገብጋቢ የህዝብ ችግሮችን መፍታት እንዲሁም የእድገትና የትራንስፎርሜሽን እቅድ አፈፃፀም ላይ ተሳታፊዎች ሀሳብ እና ጥያቄዎችን እያነሱ ውይይት እየተደረገባቸው መሆኑን ገልጸዋል፡፡ /የአማራ መገናኛ ብዙሀን ኤጀንሲ/